Document ID: 32015R0504

VYKONÁVACIE NARIADENIE KOMISIE (EÚ) 2015/504
z 11. marca 2015,
ktorým sa vykonáva nariadenie Európskeho parlamentu a Rady (EÚ) č. 167/2013, pokiaľ ide o administratívne požiadavky na účely typového schválenia poľnohospodárskych a lesných vozidiel a dohľadu nad trhom s týmito vozidlami
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (EÚ) č. 167/2013 z 5. februára 2013 o schvaľovaní poľnohospodárskych a lesných vozidiel a o dohľade nad trhom s týmito vozidlami (1), a najmä na jeho článok 22 ods. 4, článok 24 ods. 4, článok 25 ods. 2, 3 a 6, článok 27 ods. 1, článok 33 ods. 2, článok 34 ods. 3, článok 35 ods. 4, článok 45 ods. 2, článok 46 ods. 3 a článok 53 ods. 8,
keďže:
(1)
Toto nariadenie stanovuje podrobné administratívne požiadavky na vzory informačnej zložky a informačného dokumentu; vzor osvedčenia o prístupe k palubnému diagnostickému systému a k informáciám o opravách a údržbe vozidla; vzory osvedčenia o zhode; vzory povinného štítka výrobcu a vzory značky typového schválenia EÚ; vzory osvedčenia o typovom schválení EÚ a vzor zoznamu uplatniteľných požiadaviek alebo aktov priloženého k osvedčeniu o typovom schválení EÚ; systém číslovania osvedčení o typovom schválení EÚ; vzor dokumentu o výsledku skúšok priloženého k osvedčeniu o typovom schválení EÚ; všeobecné požiadavky na formát skúšobných protokolov; zoznam častí a vybavenia, ktoré môžu predstavovať vážne riziko pre správne fungovanie dôležitých systémov; všetky hľadiská týkajúce sa postupu schválenia na účely uvedenia na trh a do prevádzky častí alebo vybavenia, ktoré môžu predstavovať vážne riziko pre správne fungovanie dôležitých systémov, ako aj vzor osvedčenia na uvedenie na trh a do prevádzky častí alebo vybavenia, ktoré môžu predstavovať vážne riziko pre správne fungovanie dôležitých systémov; systém číslovania osvedčení na uvedenie na trh a do prevádzky častí alebo vybavenia, ktoré môžu predstavovať vážne riziko pre správne fungovanie dôležitých systémov.
(2)
Na rozdiel od smernice Európskeho parlamentu a Rady 2003/37/ES (2), v nariadení (EÚ) č. 167/2013 sa stanovuje úplný súbor požiadaviek na predloženie žiadosti o typové schválenie EÚ celého vozidla na dobrovoľnom základe pre všetky kategórie poľnohospodárskych a lesných vozidiel. Poskytnú sa administratívne vzory, ktoré sa použijú pri postupoch typového schvaľovania EÚ.
(3)
Od ustanovenia vzorov používaných pri postupoch typového schvaľovania smernicou 2003/37/ES boli vo vozidlách zavedené nové technológie. V dôsledku toho by mali byť preto prispôsobené vzory používané pri postupoch typového schvaľovania EÚ.
(4)
Mal by sa zaviesť nový vzor „informačnej zložky“, kde bude možné uviesť postup, ktorý si výrobca zvolil pri žiadosti o typové schválenie.
(5)
Aby sa nezávislým prevádzkovateľom zabezpečil primeraný prístup k informáciám o opravách vozidla vrátane informácií týkajúcich sa palubných diagnostických systémov a ich interakcie s ostatnými systémami vozidla, musia výrobcovia poskytnúť nediskriminačný prístup k týmto informáciám a predložiť schvaľovacím úradom dôkaz o súlade s týmito požiadavkami. Mal by sa stanoviť vzor príslušného osvedčenia výrobcu, ktorý by bol takýmto dôkazom.
(6)
Mali by sa sprístupniť tri vzory osvedčenia o zhode zodpovedajúce postupom typového schválenia pre dokončené, dokončované a nedokončené vozidlá.
(7)
S cieľom preukázať, že typovo schválené traktory s namontovaným strojovým zariadením a vozidlá kategórie R a S poskytujú uspokojivú úroveň ochrany, časť dokumentácie obsahujúca technické záznamy o strojovom zariadení stanovené v prílohe VII k smernici Európskeho parlamentu a Rady 2006/42/ES (3) by sa mala začleniť do informačnej zložky. Okrem toho by k osvedčeniu o zhode vozidla malo byť pripojené vyhlásenie o zhode ES vzťahujúce sa na namontované strojové zariadenia.
(8)
S cieľom zjednodušiť najbežnejšie osvedčenie o typovom schválení EÚ by sa mal vytvoriť nový vzor výlučne pre typové schválenie EÚ celého vozidla dokončeného typu a pre ostatné kombinácie typov vozidla by sa mal zaviesť iný vzor osvedčenia o typovom schválení EÚ celého vozidla.
(9)
Mal sa vytvoriť jediný vzor osvedčenia o typovom schválení EÚ, ktoré sa vzťahuje na akýkoľvek typ systému, s cieľom zjednotiť a zjednodušiť vzory predtým stanovené v jednotlivých smerniciach Únie pre každý typ systému. Z rovnakých dôvodov by sa mal vytvoriť ďalší jediný vzor pre komponenty alebo samostatné technické jednotky.
(10)
Systém číslovania osvedčení o typovom schválení EÚ stanovený smernicou 2003/37/ES by sa mal upraviť tak, aby sa v ňom zohľadňovala nová právna štruktúra aktov obsahujúcich požiadavky na typové schválenie, ktorými sa potvrdzuje súlad.
(11)
S cieľom harmonizovať uvádzanie najpodstatnejších informácií zo skúšok kontroly súladu s technickými požiadavkami stanovenými v nariadení (EÚ) č. 167/2013 a delegovaných aktoch prijatých podľa tohto nariadenia by sa mal vytvoriť minimálny súbor všeobecných požiadaviek, pokiaľ ide o formát skúšobných protokolov.
(12)
Technické služby by na rovnaké účely mali používať vzory skúšobných protokolov stanovených v príslušných medzinárodných predpisoch alebo normách EN/ISO ako usmernenie pri vypracúvaní skúšobných protokolov o technických požiadavkách stanovených v delegovaných aktoch prijatých podľa nariadenia (EÚ) č. 167/2013, ktoré vychádzajú z požiadaviek stanovených v medzinárodných predpisoch a normách EN/ISO.
(13)
S cieľom znížiť záťaž výrobcov by na účely podávania žiadostí o typového schválenie podľa nariadenia (EÚ) č. 167/2013 mali byť prijaté existujúce skúšobné protokoly o určitých komponentoch a samostatných technických jednotkách vydaných na základe smernice 2003/37/ES, smernice Európskeho parlamentu a Rady 2007/46/ES (4), smernice Európskeho parlamentu a Rady 97/68/ES (5), nariadenia Európskeho parlamentu a Rady (EÚ) č. 595/2009 (6) alebo medzinárodných predpisov uvedených v kapitole XIII nariadenia (EÚ) č. 167/2013 a delegovaných a vykonávacích aktov prijatých podľa uvedeného nariadenia, pod podmienkou, že sa od vykonania skúšky nezmenili základné požiadavky ani požiadavky súvisiace so skúšobnými postupmi.
(14)
Opatrenia stanovené v tomto nariadení sú v súlade so stanoviskom výboru uvedenom v článku 69 ods. 1 nariadenia (EÚ) č. 167/2013,
PRIJALA TOTO NARIADENIE:
Článok 1
Predmet úpravy
Týmto nariadením sa stanovujú vykonávacie opatrenia uvedené v článku 68 nariadenia (EÚ) č. 167/2013 s cieľom vytvoriť jednotné podmienky na vykonávanie administratívnych požiadaviek na účely typového schválenia nových poľnohospodárskych a lesných vozidiel, ako aj systémov, komponentov a samostatných technických jednotiek skonštruovaných a vyrobených pre takéto vozidlá a na účely uvedenia na trh a do prevádzky častí alebo vybavenia, ktoré môžu predstavovať vážne riziko pre správne fungovanie systémov dôležitých pre bezpečnosť vozidla alebo jeho environmentálne vlastnosti.
Článok 2
Vzor informačného dokumentu a informačnej zložky
Výrobcovia, ktorí žiadajú o typové schválenie EÚ, poskytnú informačný dokument a informačnú zložku uvedené v článku 22 ods. 1 a článku 22 ods. 2 písm. a) nariadenia (EÚ) č. 167/2013 podľa vzoru stanoveného v prílohe I k tomuto nariadeniu.
Článok 3
Vzor osvedčenia výrobcu o prístupe k informáciám o palubnom diagnostickom systéme (OBD) a opravách a údržbe vozidla
Výrobcovia, na ktorých sa vzťahuje článok 53 ods. 1 nariadenia (EÚ) č. 167/2013 a ktorí žiadajú o typové schválenie EÚ, poskytnú schvaľovaciemu úradu osvedčenie o prístupe k informáciám o palubnom diagnostickom systéme a opravách a údržbe vozidla uvedené v článku 53 ods. 8 uvedeného nariadenia podľa vzoru stanoveného v prílohe II k tomuto nariadeniu.
Článok 4
Vzory osvedčení o zhode
Výrobcovia vydajú osvedčenie o zhode uvedené v článku 33 ods. 1 nariadenia (EÚ) č. 167/2013 v súlade so vzormi stanovenými v prílohe III k tomuto nariadeniu.
Článok 5
Vzory povinného štítka a značky typového schválenia EÚ
Výrobcovia vydajú povinný štítok a značku typového schválenia EÚ uvedené v článku 34 ods. 1 a 2 nariadenia (EÚ) č. 167/2013 v súlade so vzormi stanovenými v prílohe IV k tomuto nariadeniu.
Článok 6
Vzory osvedčenia o typovom schválení EÚ
Schvaľovacie úrady vydajú osvedčenia o typovom schválení EÚ uvedené v článku 25 ods. 1 nariadenia (EÚ) č. 167/2013 v súlade so vzormi stanovenými v prílohe V k tomuto nariadeniu.
Článok 7
Systém číslovania osvedčení o typovom schválení EÚ
Osvedčenia o typovom schválení EÚ sa číselne označujú v súlade s prílohou VI.
Článok 8
Vzory dokumentu o výsledkoch skúšok
Schvaľovacie úrady vydajú dokument o výsledkoch skúšok uvedený v článku 25 ods. 3 písm. a) nariadenia (EÚ) č. 167/2013 v súlade so vzorom stanoveným v prílohe VII k tomuto nariadeniu.
Článok 9
Formát skúšobných protokolov
1. Formát skúšobných protokolov uvedených v článku 27 ods. 1 nariadenia (EÚ) č. 167/2013 musí byť v súlade so všeobecnými požiadavkami stanovenými v prílohe VIII k tomuto nariadeniu.
2. Na účely typového schválenia podľa nariadenia (EÚ) č. 167/2013 sa prijímajú existujúce skúšobné protokoly o komponentoch a samostatných technických jednotkách vydaných na základe smernice 2003/37/ES, smernice 2007/46/ES, smernice 97/68/ES, nariadenia (EÚ) č. 595/2009 alebo medzinárodných predpisov uvedených v kapitole XIII nariadenia (EÚ) č. 167/2013 a delegovaných a vykonávacích aktov prijatých podľa uvedeného nariadenia, pod podmienkou, že sa od vykonania skúšky nezmenili základné požiadavky ani požiadavky súvisiace so skúšobnými postupmi. Skúšobné protokoly, ktoré spĺňajú tieto podmienky, sa uvádzajú v prílohe VIII k tomuto nariadeniu
Článok 10
Zoznam častí alebo vybavenia, ktoré môžu predstavovať vážne riziko pre správne fungovanie dôležitých systémov
Zoznam častí alebo vybavenia, ktoré môžu predstavovať vážne riziko pre správne fungovanie systémov dôležitých pre bezpečnosť vozidla alebo jeho environmentálne vlastnosti, uvedený v článku 45 ods. 2 nariadenia (EÚ) č. 167/2013, je stanovený v prílohe IX k tomuto nariadeniu.
Článok 11
Vzor povolenia na uvedenie na trh a do prevádzky častí alebo vybavenia, ktoré môžu predstavovať vážne riziko pre správne fungovanie dôležitých systémov
Schvaľovacie úrady vydajú povolenie na uvedenie na trh a do prevádzky častí alebo vybavenia, ktoré môžu predstavovať vážne riziko pre správne fungovanie systémov dôležitých pre bezpečnosť vozidla alebo jeho environmentálne vlastnosti, uvedené v článku 46 ods. 2 nariadenia (EÚ) č. 167/2013, v súlade so vzorom stanoveným v prílohe X k tomuto nariadeniu.
Článok 12
Systém číslovania pre povolenie na uvedenie na trh a do prevádzky častí alebo vybavenia, ktoré môžu predstavovať vážne riziko pre správne fungovanie dôležitých systémov
Osvedčenia na uvedenie na trh a do prevádzky častí alebo vybavenia, ktoré môžu predstavovať vážne riziko pre správne fungovanie systémov dôležitých pre bezpečnosť vozidla alebo jeho environmentálne vlastnosti, sa číslujú v súlade s prílohou XI.
Článok 13
Nadobudnutie účinnosti a uplatňovanie
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej Únie.
Uplatňuje sa od 1. januára 2016.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 11. marca 2015

Labels: 7
8
3
6